b'\n_START_ARTICLE_\nI\xc5\xa1vestin\xc4\x97 finansin\xc4\x97 priemon\xc4\x97\n_START_PARAGRAPH_\nI\xc5\xa1vestin\xc4\x97 finansin\xc4\x97 priemon\xc4\x97, derivatyvas\xc2\xa0\xe2\x80\x93 finansinis instrumentas (ateities sandoris, I\xc5\xa1ankstinis sandoris, apsikeitimo sandoris, pasirinkimo sandoris ar kitas), kurio vert\xc4\x97 arba kaina susijusi su preki\xc5\xb3, kuriomis \xc5\xa1is instrumentas grind\xc5\xbeiamas, verte arba kaina, taip pat finansinis instrumentas (ateities sandoris, i\xc5\xa1ankstinis sandoris ar kitas), kurio vert\xc4\x97 arba kaina yra susijusi su vertybini\xc5\xb3 popieri\xc5\xb3 kaina, valiutos kursu, pal\xc5\xabkan\xc5\xb3 norma, bir\xc5\xbeos indeksu, kreditingumo vertinimu ar kitu kintamuoju._NEWLINE_I\xc5\xa1vestin\xc4\x97 finansin\xc4\x97 priemon\xc4\x97 gali b\xc5\xabti panaudota atsverti galim\xc4\x85 neigiam\xc4\x85 pagrindin\xc4\x97s priemon\xc4\x97s kainos pokyt\xc4\xaf. Taip pat ja gali b\xc5\xabti prekiaujama siekiant pelno. I\xc5\xa1vestin\xc4\x97s finansin\xc4\x97s priemon\xc4\x97s naudojimo prielaida \xe2\x80\x93 tam tikri l\xc5\xabkes\xc4\x8diai d\xc4\x97l pagrindin\xc4\x97s priemon\xc4\x97s, su kuria susieta i\xc5\xa1vestin\xc4\x97 priemon\xc4\x97, kainos dinamikos._NEWLINE_Pagrindini\xc5\xb3 priemoni\xc5\xb3 (pal\xc5\xabkan\xc5\xb3 norm\xc5\xb3, valiut\xc5\xb3, \xc5\xbealiav\xc5\xb3 ir t. t.) rinkos kainoms \xc4\xaftak\xc4\x85 daro daugyb\xc4\x97 veiksni\xc5\xb3 \xe2\x80\x93 esama \xc5\xa1alies ar pasaulio \xc5\xabkio b\xc5\xabkl\xc4\x97 ir jo augimo l\xc5\xabkes\xc4\x8diai, atitinkam\xc5\xb3 pagrindini\xc5\xb3 priemoni\xc5\xb3 pasi\xc5\xabla ir paklausa, centrini\xc5\xb3 bank\xc5\xb3 veiksmai, vyriausybi\xc5\xb3 ekonomin\xc4\x97 ir skolinimosi politika, politiniai \xc4\xafvykiai, konfliktai ir kita. Prognozuoti min\xc4\x97tus veiksnius yra sud\xc4\x97tinga, o kai kuri\xc5\xb3 ir ne\xc4\xafmanoma.\n_START_SECTION_\nI\xc5\xa1vestini\xc5\xb3 finansini\xc5\xb3 priemoni\xc5\xb3 r\xc5\xab\xc5\xa1ys\n_START_PARAGRAPH_\nI\xc5\xa1vestin\xc4\x97s finansin\xc4\x97s priemon\xc4\x97s gali b\xc5\xabti ir standartizuotos, ir nestandartizuotos. Standartizuotos priemon\xc4\x97s pagrindinis ypatumas yra tas, kad sutarties s\xc4\x85lygos visada yra vienodos, ir tokia priemone paprastai prekiaujama reguliuojamose rinkose\xc2\xa0\xe2\x80\x93 prekybos vietose, kuriose nuolat skelbiamos finansini\xc5\xb3 priemoni\xc5\xb3 kainos._NEWLINE_Nestandartizuoti sandoriai yra tokie, d\xc4\x97l kuri\xc5\xb3 vykdymo s\xc4\x85lyg\xc5\xb3 susitaria dvi \xc5\xa1alys. Tokie sandoriai paprastai sudaromi nereguliuojamose rinkose ir vadinami \xe2\x80\x9eu\xc5\xbebir\xc5\xbeiniais sandoriais\xe2\x80\x9c (angl. OTC\xc2\xa0\xe2\x80\x93 over the counter). Bankai ir kiti finans\xc5\xb3 tarpininkai savo klientams gali pasi\xc5\xablyti j\xc5\xb3 poreikius atitinkan\xc4\x8dius apsikeitimo sandorius ir kitas u\xc5\xbe reguliuojamos rinkos rib\xc5\xb3 prekiaujamas i\xc5\xa1vestines finansines priemones, tokias kaip pasirinkimo ar ateities sandoriai.\n_START_SECTION_\nI\xc5\xa1vestini\xc5\xb3 finansini\xc5\xb3 priemoni\xc5\xb3 ypatumai\n_START_PARAGRAPH_\nI\xc5\xa1vestin\xc4\x97s priemon\xc4\x97s vert\xc4\x97 priklauso tiek nuo susijusio turto kainos svyravimo, tiek ir nuo likusios sutarties trukm\xc4\x97s. Priklausomai nuo i\xc5\xa1vestin\xc4\x97s priemon\xc4\x97s ypatum\xc5\xb3, susijusio turto kainos svyravimas da\xc5\xbenai i\xc5\xa1\xc5\xa1aukia \xc5\xbeenklesn\xc4\xaf i\xc5\xa1vestinio sandorio kainos pasikeitim\xc4\x85. Tod\xc4\x97l atitinkamas i\xc5\xa1vestin\xc4\x97s priemon\xc4\x97s kainos pokytis da\xc5\xbenai yra didesnis negu susijusio turto kainos pokytis. Tai svert\xc5\xb3 efektas. Tod\xc4\x97l investicijos \xc4\xaf i\xc5\xa1vestines finansines priemones gali duoti didesn\xc4\x99 gr\xc4\x85\xc5\xbe\xc4\x85 negu investicijos \xc4\xaf turt\xc4\x85, d\xc4\x97l kurios tokia priemon\xc4\x97 buvo i\xc5\xa1leista. S\xc4\x97kmingai investavus, investuotas kapitalas gali greitai padid\xc4\x97ti kelet\xc4\x85 kart\xc5\xb3. Ir atvirk\xc5\xa1\xc4\x8diai, svert\xc5\xb3 efektas gali b\xc5\xabti nenaudingas investuotojui\xc2\xa0\xe2\x80\x93 jis gali patirti didesn\xc4\xaf nuostol\xc4\xaf i\xc5\xa1 investicijos \xc4\xaf i\xc5\xa1vestines priemones, negu jis b\xc5\xabt\xc5\xb3 patyr\xc4\x99s investuodamas \xc4\xaf susijus\xc4\xaf turt\xc4\x85. Jeigu susijusio turto kaina kito prie\xc5\xa1ingai, negu buvo tik\xc4\x97tasi, visas investuotas kapitalas gali b\xc5\xabti prarastas. Tikimyb\xc4\x97 u\xc5\xbedirbti pelno ar patirti nuostol\xc4\xaf yra skirtinga ir labai priklauso nuo i\xc5\xa1vestini\xc5\xb3 sandori\xc5\xb3 strukt\xc5\xabros ir naudojimo. I\xc5\xa1vestini\xc5\xb3 priemoni\xc5\xb3 sandori\xc5\xb3 trukm\xc4\x97 gali b\xc5\xabti labai trumpa arba ilga\xc2\xa0\xe2\x80\x93 net keleri metai. Tai daro \xc4\xaftak\xc4\x85 svert\xc5\xb3 efektui, taip pat investavimo rizikai. Pavyzd\xc5\xbeiui, kuo ma\xc5\xbeiau laiko lieka iki sandorio galiojimo pabaigos, tuo daugiau svyruoja i\xc5\xa1vestini\xc5\xb3 priemoni\xc5\xb3 kainos.'